
Detektálható-e az AI használata a felsőoktatásban?

Kulcsszavak: ai detektálás; mesterséges intelligencia; plágium; felsőoktatás; ChatGPT
A ChatGPT megjelenése után világszerte elterjedtek a különböző mesterséges intelligencia alapú eszközök. Az egyetemi világba is eljutottak, felmérések szerint a hallgatók nagyjából harmada használt már ilyen eszközt egyetemi feladatok megoldásához. Az AI modellek ilyen módon történő felhasználása csalásnak, akár plágiumnak is számíthat, emiatt
megjelent az igény az AI-generált szövegek megbízható és hatékony detektálására.
Tanulmányomban hat darab ilyen célt szolgáló AI detektor szoftver hatékonyságát vizsgáltam meg 20 darab a GPT4 modell által generált, és 20 darab emberek által írt szövegrészleten keresztül. Összehasonlításképpen emberi értékelőkkel, egy egyetemi oktatóval és egy hallgatóval is ellenőriztettem a szövegeket. Ezen túlmenően pedig megvizsgáltam azt is, hogy könnyebben észlelhetőek-e a GPT4-nél régebbi nyelvi modellel generált szövegek.
Az ellenőrző szoftverek viszonylag hatékonynak bizonyultak, mindegyik legalább a szövegek 70 százalékának forrását eltalálta. Az AI-generált szövegeket majdnem minden esetben azonosítani tudták a GPT4 által generált szövegek esetén is, a GPT3.5 által generáltaknál pedig csak egy szoftver adott téves választ. Hibákba nagyobb arányban az emberek által írt szöveg észlelésekor futottak, ezek közül is többet AI-generáltnak minősítettek. Az emberi értékelők minden esetben rosszabbul teljesítettek a szoftveres megoldásoknál, elmondható, hogy szabad szemmel nem lehet pontos értékelést adni egy szöveg forrásáról.
A téves pozitív jelzések komoly problémát jelentenek, hiszen ezeket a detektor programokat sok esetben egyetemi oktatók használják a hallgatók munkájának ellenőrzésére. Az ilyen jelzések hallgatók téves meggyanúsítását eredményezhetik, melynek következtében elbukhatják az adott tárgyat, vagy akár ennél komolyabb következményekkel is szembenézhetnek.



